【子集下】【八字部】六 ·康熙笔画:4　·部外笔画:2《唐韵》《集韵》《韵会》力竹切《正韵》卢谷切,音陆。《说文》易之数,隂变于六,正于八。《玉篇》数也。《增韵》三两为六,老隂数也。又国名。《左传·文五年》楚人灭六。《史记·黥布传》布者,六人也。《注》索隐曰:地理志,庐江有六县。苏林曰:今为六安也。又叶录直切,音近力。《前汉·西域叙传》总统城郭,三十有六。修奉朝贡,各以其职。【卷十四】【六部】六《易》之数,阴变於六,正於八。从入从八。凡六之属皆从六。力竹切 文一(六)易之数。侌变於六。正於八。此谓六为阴之变。八为阴之正也。与下文言七九一例。八篆巳见二篇。故类言之。六为阴之变。九为阳之变。圣人以九六系爻。而不以七八。金氏榜曰。乾凿度谓七八为彖。九六为变。故彖占七八。爻占九六。一爻变者以变爻占。是爻占九六也。六爻皆不变及变两爻以上者、占之彖辞。是彖占七八也。公子重耳筮得贞屯悔豫皆八。董因筮得泰之八。穆姜筮得艮之八。凡阴不变者为八也。从入八。会意。力竹切。三部。凡六之属皆从六。